Alt imens der bliver omrokeret i landets ministerier, bliver der også omrokeret i Socialdemokratiets hovedbestyrelse. Således er den nye formand for den socialdemokratiske folketingsgruppe fundet. Det bliver Flemming Møller Mortensen, der er valgt i Himmerlandskredsen, der overtager den prestigefyldte post fra Henrik Sass Larsen. - Jeg er virkelig glad. Jeg havde to ønskescenarier for mig i forbindelse med regeringsdannelsen, og det her er et af mine ønskescenarier, siger Flemming Møller Mortensen. Som gruppeformand kommer han til at være bindeleddet mellem den socialdemokratiske folketingsgruppe og regeringen. - Når vi nu går i regering som enkelt parti, så er det mere end vigtigt, at der er et harmonisk samspil mellem folketingsgruppen og ministrene. Jeg kommer til at deltage på allertætteste hold i de fortrolige drøftelser, der er mellem statsministeren og regeringen, for at der kan være et harmonisk samspil, og det glæder jeg mig utroligt meget til, siger Flemming Møller Mortensen. Ikke skuffet over misset ministerpost Der var spekulationer om, hvorvidt Flemming Møller Mortensen skulle have en ministerpost. Det blev det ikke til, men det er ikke noget, han er skuffet over. - Der var et enkelt område, som jeg synes kunne være spændende som minister. Og det vil jeg stadig gå med som et ønske. Men i dag har jeg fået indfriet et stort ønske, og det var også det, jeg gav udtryk for over for Mette Frederiksen, da hun ringede til mig i går klokken ti minutter over elleve, siger Flemming Møller Mortensen, som dog ikke vil fortælle, hvilket ministerium han har set sig lun på. Før Flemming Møller Mortensen officielt kan kalde sig gruppeformand, skal folketingsgruppen godkende ham, hvilket han forventer sker på et gruppemøde fredag.

Opsummering:
Flemming Møller Mortensen kalder det for et af to ønskescenarier at blive gruppeformand i Socialdemokratiet.